ORDE do 21 xuño de 1996 sobre delegacións de competencias en órganos da Consellería de Educación e Ordenación Universitaria.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 27/06/1996

A Lei 30/1992, do 26 de novembro, de réxime xurídico das administracións públicas e do procedemento administrativo común, no seu artigo 13 establece a posibilidade de que as administracións
públicas acorden a delegación do exercicio das súas competencias nos seus órganos administrativos cando as circunstancias de índole técnica, económica, social, xurídica ou territorial así a fagan conveniente.
A variedade e volume da actividade administrativa derivada das competencias que ten atribuídas a Consellería de Educación e Ordenación Universitaria aconsella -para acadar unha maior racionalidade e eficacia administrativa- levar a cabo a delegación dalgunhas das funcións do seu titular en órganos deste departamento. Desconcentración que resultará beneficiosa tanto para a actuación desta Administración educativa coma para os administrados, de acordo cos principios recollidos no artigo 103.1 da Constitución española, que informan a actividade das administracións públicas.
Por todo iso, facendo uso das facultades conferidas polo artigo 43.3º da Lei 1/1983, do 22 de febreiro, reguladora da Xunta e do seu presidente, segundo a modificación introducida pola Lei 11/1988, do 20 de outubro,
DISPOÑO:
Artigo 1º.-Delegación na secretaría xeral.
Delégase no secretario xeral o exercicio das competencias seguintes:
1. A tramitación e resolución daqueles expedientes e asuntos de índole administrativa que estean atribuídos ó titular da consellería, sempre e cando non correspondan a outros órganos do departamento en virtude da súa estructura orgánica ou lle estean expresamente delegados, nin teñan o carácter de indelegables.
2. A resolución en vía administrativa dos recursos e reclamacións interpostos contra os actos e acordos dos órganos desta consellería que non estean atribuídos ou delegados noutras autoridades do departamento.
3. A autorización e disposición dos gastos propios dos servicios da consellería, dentro dos límites fixados regulamentariamente, así como a facultade de solicitar da consellería de Economía e Facenda a ordenación dos pagamentos correspondentes.
4. As funcións que como órgano de contratación teña atribuídas o titular da consellería.
5. A inspección de tódolos servicios da consellería.
6. As competencias propias do exercicio do protectorado das fundacións adscritas a esta consellería.
7. A incoación e resolución dos expedientes disciplinarios de todo o persoal da consellería, de conformidade coas disposicións vixentes.
8. A autorización ó persoal destinado nos servicios centrais deste departamento para asistir a cursos e actividades de formación e de perfeccionamento, así como nos demais supostos de comisión de ser
vicios con dereito a indemnización ou compensación a que se refire o Decreto 299/1990, do 24 de maio, sobre indemnizacións por razón do servicio ó persoal con destino na Administración autonómica de Galicia.
9. Dispoñer canto concirne ó réxime interno da consellería cando non sexa competencia indelegable do conselleiro ou competa a outra dirección xeral.
Artigo 2º.-Delegación na Dirección Xeral de Persoal.
Delégase no director xeral de Persoal o exercicio das competencias seguintes:
1. Exerce-la xefatura de persoal do departamento.
2. Autoriza-la asistencia ó persoal con destino nos servicios centrais desta consellería a cursos e actividades de formación e de perfeccionamento, así como nos demais supostos de comisión de servicio previstos no Decreto 299/1990, do 24 de maio, que non den dereito -en calquera dos casos- a indemnización ou compensación.
3. A concesión de comisión de servicios que non superen os tres meses nin supoñan cambio de localidade.
4. A contratación de persoal laboral temporal.
5. A adscrición provisional do persoal a postos de traballo desta consellería.
6. En relación cos funcionarios pertencentes a corpos ou escalas adscritos a esta consellería:
a) O nomeamento de persoal interino.
b) Resolve-las situacións administrativas destos funcionarios.
c) Autoriza-las permutas de destino destos funcionarios.
Artigo 3º.-Delegación nas delegacións provinciais.
Delégase nos delegados provinciais de Educación e Ordenación Universitaria a autorización ó persoal con destino no seu ámbito territorial para asistir a cursos e actividades de formación e de perfeccionamento e nos demais supostos de comisión de servicios con dereito a indemnización ou compensación a que se refire o Decreto 299/1990, do 24 de maio, sobre indemnizacións por razón do servicio ó persoal destinado na Administración autonómica de Galicia, así como cando non dean dereito a tales indemnizacións ou compensacións.
Artigo 4º.-Exclusión.
Das delegacións outorgadas nos artigos que preceden exceptúanse as competencias sinaladas no artigo 13.2º da devandita Lei 30/1992.
Artigo 5º.-Efectos das delegacións.
As resolucións administrativas adoptadas no uso das delegacións reflectidas na presente orde farán
constar expresamente esta circunstancia e consideraranse dictadas pola autoridade delegante.
Artigo 6º.-Avocación.
As delegacións de atribucións conferidas nesta orde non serán obstáculo para que o conselleiro poida avocar para si o coñecemento dun asunto, de conformidade co establecido no artigo 14 da referida Lei 30/1992.
Disposición derrogatoria
Única.-Queda sen efecto a Orde do 8 de setembro de 1994 (DOG do 21 de setembro), sobre delegación de competencias en órganos da consellería de Educación e Ordenación Universitaria.
Disposición derradeira
Única.-Esta orde entrará en vigor o mesmo día da súa publicación no Diario Oficial de Galicia.
Santiago de Compostela, 24 de xuño de 1996
Celso Currás Fernández
Conselleiro de Educación e Ordenación Universitaria
4968